## Justícia clausura la ‘morgue’ temporal de Fira València després de 16 dies de col·laboració amb l’UME

*** A partir d’ara totes les gestions es tornen a centralitzar en l’Institut de Medicina Legal
* La coordinació amb la Unitat Militar d’Emergències (UME) ha sigut crucial per a establir tot l’operatiu en temps rècord**

La Conselleria de Justícia procedix este cap de setmana a la clausura de la *morgue* temporal habilitada en un dels pavellons de Fira València després de la riuada que va assolar la província de València el 29 d’octubre passat.

Esta instal·lació, posada en marxa de manera urgent per a donar resposta a la tragèdia, ha sigut un exemple de col·laboració entre institucions civils i militars, que han treballat de manera coordinada per a gestionar i facilitar el procés d’identificació de les víctimes, segons han explicat fonts del recinte firal.

En concret, la *morgue* es va instal·lar el 31 d’octubre, per la qual cosa ha estat operativa 17 dies. Ocupava aproximadament una quarta part del pavelló 8 (uns 1.200 metres quadrats) i servia de dipòsit d’entrega a les funeràries dels cossos de les persones mortes en la riuada del passat mes d’octubre.

La decisió de clausurar la *morgue* en Fira València es pren una vegada que s’han completat les tasques d’identificació i s’ha facilitat la gestió d’entrega dels cossos. A partir d’ara, serà l’Institut de Medicina Legal el que torne a centralitzar tot el procés i les tasques que es requerisquen per a completar este procés.

Fecha: 17/11/2024